GOTTFRIED WILHELM LEIBNIZ

METAFISIKA: MONADOLOGIA

Lehenik eta behin, munduaren edo errealitatearen ikuspegi atomista dauka Leibnizek. Alde horretatik, ez dago ezer harrigarria, baina Leibnizen atomoak ez dira materiazkoak, mentalak edo gogamenezkoak baizik. Leibnizen hitzetan, monadak dira benetako atomoak.

Leibnizen garaian, ikusi dugun bezala, filosofoek behin eta berriro aztertzen dute gogamenaren eta gorputzaren arteko erlazioaren auzia. Leibnizen ikuspegia ez da ez materialista, ezta dualista ere, gorputzak ez baitira benetako substantziak. Esan bezala, Leibnizen filosofian, substantzia bakarrak mentalak dira.

* Substantzia banako batek unibertso osoa adierazten du. Alegia, substantzia banako batek bere baitan dauka mundu osoaren ikuspegi bat.
* Substantzia banako bat bere egoera guztien kausa da.
* Ez dago substantzien arteko eragin-trukerik: substantziek, hau da, monadek ez dute leihorik.
* Badirudi errealitatean substantzien arteko eragin-trukerik egon badagoela. Baina hori irudipena da. Benetan, esan bezala, horrelakorik ez dago. Dena dela, irudipen hori uler daiteke, Jainkoak substantzia guztien arteko harmonia aurre-ezarri baitu.
* Leibnizen arabera, gogamen edo monada horien agregakinak osatuz, materia sortzen da. Leibnizentzat gorputzak monaden agregakinak dira, hau da, gorputzak ez dira substantziak.

Hala, honelako ikuspegi bat eskuratzen dugu. Jainkoak substantziak sortu ditu, eta substantzia horiek elkartu ditu errealitatean. Alabaina, nahiz eta elkarrekin egon, eragin-trukerik ez dago, alegia, substantzia horien arteko kausazko erlaziorik ez dago: substantzia bakoitzak badu bere baitan programa bat, gertatu zaiona, gertatzen ari zaiona eta gertatuko zaiona ‘kontrolatzen’ duena.

(Monada bakoitzak, ikusi bezala, badu bere baitan gertatu zaion, gertatzen ari zaion eta gertatuko zaionaren arrazoia. Hau da, gogamenaren egoera bakoitzak badu gogamenaren beraren baitan bere arrazoia. Horrez gainera, Jainkoak gogamen edo substantzia edo monada guztiak koordinatzen ditu aurre-ezarritako harmoniaren bitartez. Hala, nahiz eta gogamenen arteko kausazko erlazioak egon badaudela iruditzen zaigun, oker gaude: Jainkoaren koordinazioaren emaitza dira gogamenen arteko kausazko erlazioak diruditen horiek. Leibnizen sisteman, kausazko erlazio bakarra monada bakoitzaren baitan gertatzen da, inoiz ez monaden artean.)

LOGIKA & EZAGUTZA

Leibnizek ez-kontraesanaren printzipioa ere behin eta berriro aipatzen du. Printzipio horren bitartez Leibnizek egia beharrezkoak eta egia kontingenteak bereizten ditu.

* Egia beharrezkoak gure munduan ez ezik mundu posible guztietan ere egiazkoak dira. Hala, ez-kontraesanaren printzipioak, beste ezertara jo gabe, egia beharrezkoak justifika ditzake.
* Leibnizen ikuspegian, egia matematikoak ere egia beharrezkoak dira.
* Zentzumenen bitartez finka edo justifika daitezkeen egiak ezin dira beharrezkoak izan. Hortaz, egia horien oinarria sortzetiko ideietan dago eta, ildo beretik, proposizio edo egia horien ezagutza ere sortzetikoa da.

Zenbait filosofok (Descartesek eta Leibnizek, besteak beste) aldarrikatu dute gizakiok zenbait ideia eta printzipio gogamenean iltzaturik dauzkagula sortzez. Filosofoek sortzetiko ideien eta printzipioen aldarria egiten dute, besteak beste, matematikaren izaera justifikatze aldera. Esaterako, Leibnizek egia beharrezkoak egon badaudela esaten du, hau da, inongo salbuespenik ez duten egiak, hau da, beti edo edozein mundu posibletan egiazkoak diren baieztapenak.

* Egia beharrezkoak inongo adibiderik edo kasu partikularrik aintzat hartu gabe froga daitezke.
* Besteak beste, matematika da horrelako egien eremua.